## יישום הסכמים פוליטיים בעלי משמעות תקציבית לשנת הכספים 2020

**מחליטים**

1. להקצות, באופן חד פעמי, בתכנית הפעולה המפורטת כמשמעותה בסעיף 3ב(א1)(2)(א)(3) לחוק יסוד: משק המדינה (להלן – תכנית הפעולה), סכום שלא יעלה על 941.7 מיליוני ש"ח לצורך יישום הסכמים קואליציוניים.
2. התקציבים המפורטים בנספח א', יתוקצבו בנפרד במסגרת תכנית הפעולה וזאת בתוכניות הרזרבה של משרדי הממשלה השונים אליהם הם מיועדים למעט במקרים שבהם התקבלה חוות דעת משפטית ומקצועית לפיה ניתן להעביר את התקציבים לתקנות מפורטות הנובעות מתכנית הפעולה (להלן – התקנות הייעודיות). העברת התקציבים לתקנות הייעודיות של אותם תקציבים, תותנה בבדיקה מקצועית של המשרד ובחוות דעת משפטית של היועץ המשפטי של המשרד הרלוונטי. יובהר כי תקציבים אלה יתוקצבו בתקנות ייעודיות המקבילות לתקנות קיימות בחוק התקציב לשנת הכספים 2019 בלבד וכי לא ייפתחו תקנות ייעודיות חדשות לשם תקצובם ובכפוף לשני אלה:
   1. הביצוע מהתקציב ייעשה בהתאם לנהלים המקובלים ובכפוף לכל דין, לרבות, כל עוד לא יאושר חוק תקציב לשנת 2020, הוראות סעיף 3ב(ב) לחוק יסוד: משק המדינה.
   2. תקציב אשר יימצא כי מממן פעילות או סוג פעילות הממומנים כבר על ידי אותו משרד או משרד אחר, יצורף למרכיב תכנית הפעולה הקיימת באותו עניין ויבוצע באותו אופן, למניעת כפל מקורות מימון.
3. להנחות את שר האוצר לבצע, ככל הנדרש, הפחתת הסכומים המפורטים בנספח א' להחלטה, בשיעור זהה, ככל שיעלו שינויים בסדרי העדיפות בכפוף למסגרת שנקבעה ובלבד שסך ההוצאה לא יעלה על הסכום האמור בסעיף 1, וזאת עד לאישורה של הפעולה בוועדת הכספים של הכנסת.
4. להטיל על הממונה על התקציבים, במועד אישור תכנית הפעולה בוועדת הכספים של הכנסת (להלן – הוועדה), להציג בפני הוועדה את הייעוד הפרטני של הסכומים המפורטים בנספח א' בתוך כל תכנית כמפורט בנספח האמור ואת התקציב המוקצה לכל אחד מהייעודים כאמור. הפירוט האמור יפורסם באתר משרד האוצר מיד לאחר הצגתו בוועדה, וכל שינוי בו יותנה באישור הממשלה.

**דברי הסבר**

מוצע לקבוע כי בשנת 2020 יוקצה תקציב חד פעמי בגובה 941.7 מיליון ש"ח לצורך יישום הסכמים קואליציוניים.

לצורך הגברת השקיפות בהליך הקצאת התקציבים הנובעים מההסכמים הקואליציוניים, ובהתאם להנחיית היועץ המשפטי לממשלה מס' 1.801 (להלן – **הנחיית היועץ)** בעניין יישום הסכמים פוליטיים בעלי משמעות תקציבית, הקצאת הסכום האמור תהיה לפירוט בנספח א' להחלטה זו, ובכפוף לאמור בהנחיית היועץ.

התקציב האמור בהחלטה זו יוקצה בתכנית רזרבה בכל אחד מהסעיפים השונים של תכנית הפעולה המפורטת כמשמעותה בחוק יסוד: משק המדינה (להלן – חוק היסוד), וזאת עד לקבלת חוות דעת מקצועית ומשפטית המאפשרת להקצות את הסכום הנדרש לתקנה הספציפית לצורך ביצועו. יובהר כי עד לאישור חוק התקציב לשנת 2020 הוצאת הסכומים האמורים בהחלטה זו כפופה למדרג הקבוע בהוראות סעיף 3ב(ב) לחוק היסוד.

בהתאם להנחיית היועץ, סכומים אלה כפופים לבדיקות פרטניות ומיועדים לפעילויות קיימות ולא ניתן יהיה לפתוח בגינן תקנות חדשות. כמו כן, שינוי בייעוד של הסכומים המפורטים בנספח א' ידרוש תיקון של החלטת ממשלה זו.

**תקציב**

ביצוע ההחלטה כרוך בהוצאה של 941.7 מיליון ש"ח בשנת 2020.

**השפעת ההצעה על מצבת כח האדם**

אין

**החלטות קודמות של הממשלה בנושא**

אין

נספח א' – חלוקה לתחומים

|  |  |  |  |  |
| --- | --- | --- | --- | --- |
| **משרד** | **מספר תכנית** | **שם תכנית** | **סכום 2020 (אלש"ח)** | **פירוט** |
| משרד ראש הממשלה | 045103 | מערך הגיור | 1,000 | מיזם לחיזוק הזהות היהודית בתפוצות באמצעות  ברור יהדות |
| משרד ראש הממשלה | 045110 | פרויקטים והחלטות ממשלה | 2,200 | פרוייקט סטודנטים |
| משרד ראש הממשלה | 045701 | המשרד לשוויון חברתי | 17,000 | טיפול באוכלוסיות מגוונות לרבות להט"ב |
| משרד ראש הממשלה | 046303 | פיתוח הנגב והגליל | 2,000 | פרויקטים הרשות לפיתוח |
| משרד הביטחון | 151101 | הוצאות ביטחוניות | 15,000 | פעילות חיילים במשרד הביטחון - ישיבות הסדר, פנימייה צבאית אור עציון, בינוי מכינות |
| הרשויות המקומיות | 181102 | מענקים אזוריים | 19,500 | מענק בטחוני למועצות אזוריות ביו"ש, העברה לוועד המקומי |
| מדע, תרבות וספורט | 194202 | מינהל התרבות | 18,700 | תמיכה במוסדות תרבות תורנית, מוסדות תרבות מדע ומחקר, טיפול באוכלוסיות מגוונות לרבות להט"ב, התחדשות יהודית, תמיכה ברבני קהילות, שבת ישראלית |
| משרד החינוך | 206001 | פעילויות מטה מרכזיות - | 3,000 | הספרייה הלאומית |
| משרד החינוך | 206302 | החינוך העצמאי | 25,000 | חינוך העצמאי פעולות והצטיידות |
| משרד החינוך | 206303 | מעין החינוך התורני | 56,000 | מעיין החינוך התורני: פעילות למניעת נשירה לנוער בסיכון, סל תקציב, ופעולות רשת המעיין החינוך התורני |
| משרד החינוך | 206601 | המינהל חינוך התיישבותי | 2,000 | הסעות תלמידי פנימיה ביהודה ושומרון |
| משרד החינוך | 206701 | פעילויות ופרוייקטים | 82,500 | תמיכה בארגוני נוער, מוזיאונים לשואה, מוסדות ציבור בתחומי הדרכה טבע וסביבה, תוכנית לזהירות בדרכים, פעילות התנדבותית למען הקהילה, גרעין חינוכי לאומי, יוזמות חינוכיות יחודיות לעיר ירושלים, חוגי סיירות, החברה להגנת הטבע, מחנכים |
| משרד החינוך | 206703 | מינהל החינוך הדתי | 79,500 | תמיכה בפעילות מנהל החינוך הדתי: רבנים במוסדות חינוך, התנדבויות, עידוד שירות ושעות תגבור בגרות ללימודי יהדות, שעות רב, ופעילות בלתי פורמלית |
| משרד החינוך | 206801 | תנאי שירות והכשרת | 40,000 | סמינרים ופרויקטי חונכות – מלגות, השמת עובדי הוראה |
| משרד החינוך | 206901 | תרבות יהודית | 131,500 | תמיכה בתרבות יהודית: פרויקטים יחודיים ברשויות המקומיות, מרכזים להעמקת החינוך היהודי, תמיכה בשיעורי תורה ותרבות יהודית, אורבך, פרסומים פעולות ורכישות, |
| משרד החינוך | 206902 | מוסדות תורניים | 296,000 | תמיכה במוסדות תורניים, בגופי תיאום וקשר |
| המשרד לשירותי דת | 220102 | תמיכה בשירותי דת | 56,800 | שרותי יעוץ והכוונה הלכתיים בתחום הפוריות, טהרת המשפחה, קשרים עם הגולה, פעולות המנהלת לזהות יהודית, הנצחת רבנים |
| משרד הבריאות | 240709 | פעולות מרכזיות | 1,500 | תמיכה באירגוניים רפואיים אחרים |
| משרד החקלאות | 330102 | הוצאות שוטפות לפעילות | 3,500 | פקיד יערות, היחידה המרכזית לאכיפה וחקירות במשרד החקלאות |
| משרד החקלאות | 330602 | תמיכות ומחקרים בחקלאות | 41,000 | פעולות החטיבה להתיישבות, בינוי פנימיות ביהודה ושומרון ותיעוד ההתיישבות |
| משרד החקלאות | 330801 | פעולות אחרות באחריות | 6,000 | תמיכה בגרעינים משימתיים |
| תעסוקה | 364201 | עידוד תעסוקת אוכלוסיות | 10,000 | תכנית ללימודי מקצוע בסמינרים |
| תעסוקה | 364405 | הכשרת נוער - בתי | 5,000 | הכשרות מקצועיות לנוער |
| חינוך | 600601 | חידוש מבנים במערכת | 27,000 | שיפוצים והתאמת מבנים בחינוך העצמאי, שיפוצים והתאמת מבנים במעיין |